Reyna á að laga mæla Veðurstofunnar við Jökulsá á Fjöllum og eru tveir vatnamælingamenn Veðurstofunnar lagðir af stað norður. Vatnshæðin hefur verið nokkuð stöðug um helgina í rúmum fimm metrum.
Skúr Veðurstofunnar við ána sem í er mælingabúnaður fór á hliðina í vatnavöxtunum.
Og sumt slitnaði og annað ekki en við ætlum að reyna að laga það. Koma skúrnum á réttan kjöl og koma í veg fyrir frekari skemmdir á mælitækjum.
Segir Gunnar Sigurðsson hópstjóri vatnamælingakerfa á Veðurstofu Íslands sem er á leið norður við annan mann. Vatnshæðarmælirinn í skúrnum sendir þó enn merki til Veðurstofunnar. Vefmyndavélin á staðnum er líka í lagi nema hvað að hún hefur snúist og sýnir bara mynd af snjó. Vatnshæðin nú nokkuð stöðug í um 524 sentimetrum og vonar Gunnar að ekki fari að bresta:
Það hefur náttúrulega gerst einu sinni í sögu brúarinnar að það hafi orðið svona atburður eins og gerðist á þriðjudaginn svo að við vonum bara að þetta fari niður eins og alltaf áður. En það er ennþá bara sama hækkun og það eru ennþá sömu varúðarráðstafanir við brúna eins og verið hafa.
Enn er óvissustig almannavarna í gildi vegna krapastíflu og flóðahættu en áin ruddi sig um miðjan dag á þriðjudag og hækkaði þá vatnsborð árinnar um 180 sentimetra á einni mínútu. Vegurinn sitthvorum megin við brúna liggur lægra en brúin sjálf svo vatn geti þá frekar flætt yfir veginn. Það er gert til að draga úr hættu á því að brúin laskist. Vegurinn er lokaður yfir nóttina.
Vatnamælingamenn Veðurstofunnar eru lagðir af stað að Jökulsá á Fjöllum til að laga senditæki og vefmyndavél. Enn er hátt í ánni; 524 sentimetrar. 